Papersnake/gushiwen huggingface dataset:
【中吕】粉蝶儿　寄情人
王氏（元代）

江景萧疏，那堪楚天秋暮，战西风柳败荷枯。立夕阳，空凝伫，江乡古渡，
水接天隅，眼弥漫晚山烟树。
【醉春风】寂寞日偏长，别离人最苦。把一封正家书改做诈休书，冯魁不睹
是将我来娶，娶。知他是身跳龙门，首登虎榜，想这故人何处？
【红绣鞋】往常时冬里卧芙蓉ブ褥，夏里铺藤席纱忄厨，但出门换套儿好衣
服。不应冯魁茶员外，茶员外钞姨夫，我则想俏双生为伴侣。
【迎仙客】见一座古寺宇，盖造得非常俗，见一个僧人念经掐着数珠。待道
是小梨，却原来是老院主，俺是个檀越门徒，问长老何方去？
【石榴花】看了那可人江景壁间图，妆点费工夫。比及江天暮雪见寒，盼平
沙趁宿，落雁无书。空随得远浦帆归去，渔村落照船归住。烟寺晚钟夕阳暮，洞
庭秋月照人孤。
【斗鹌鹑】愁多似山市晴岚，泣多似潇湘夜雨。少一个心上才郎，多一个脚
头丈夫。每日价茶不茶饭不饭百无是处，教我那里告诉。最高的离恨天堂，最低
的相思地狱。
【普天乐】腹中愁，诗中句。问甚么失题落韵，跨胃骑驴。想着那得意时，
着情处。笔尖题到伤心处，不由人短叹长吁。嘱付你僧人记取，苏卿休与，知他
双渐何如？
【上小楼】怕不待开些肺腑？都向诗中分付。我这里行想行思，行写行读，
雨泪如珠。都是些道不出，写不出，忧愁思虑，了不罢声啼哭。
【幺】他争知我嫁人，我知他应过举。翻做了鱼沉雁杳，瓶坠簪折，信断音
疏。咫尺地半载余，一字无。双郎何处？我则索随他泛茶船去。
【十二月】无福效同俦并侣，有分受枕剩衾余。想起来相思最苦，空教人好
梦全无。擗飞了清歌妙舞，受了些寂寞消疏。
【尧民歌】闪得人凤凰台上月儿孤，趁帆风势下东吴。我这里安桅举棹泛江
湖，到不如沉醉罗帏倩人扶。踌躇，踌躇，天边雁儿遥，枉把佳期误。
【耍孩儿】这厮不通今古通商贾，是贩卖俺愁人的客旅。守着这厮愁闷怎消
除，真乃是牛马而襟裾。斗筲之器成何用，粪土之墙不可圬。想俺爱钱娘乔为做，
不分些好弱，不辨贤愚。
【三煞】娘呵你好下得好下得！忒狠毒忒狠毒！全没些子母情肠肚。则好教
三千场失火遭天震，一万处疔疮生背疽。怎不教我心中怒？你在钱堆受用，撇我
在水面上遭徒。
【二】我上船时如上木驴，下舱时如下地府，靠桅杆似靠着将军柱。一个随
风倒柁船牢狱，趁浪逐波乘槛车。伴着这扌若人物，便似冤魂般相缠，日影般相
逐。
【一】他正是冯魁酒正浓，苏卿愁起初，下船来行到无人处。我比娥皇女哭
舜添斑竹，比曹娥女泣江少一套孝服。则怕他瞧破俺情绪，推眼疾偷掩痛泪，佯
呵欠带几声长吁。
【尾】比我这泪珠儿何日干？愁眉甚日舒？将普天下烦恼收拾聚，也似不得
苏卿半日苦。
送程给事知越州 其一
崔公度（宋代）

江吴士气久凋摧，比见高牙拥诏回。共喜识兵侔汉相，果闻持诏过燕台。

驰驱中礼戎心服，顾眄生威虏使猜。所惜圣朝恩好重，未容儒将尽馀才。
四宗风赞
释了惠（宋代）

松根石上柳阴边，三个痴顽一个颠。
总道系蛇如伏虎，不知跨犊似乘船。
偈 其三
释祖镜（宋代）

如来昔日贸皮衣，数载惭将鹤氅披。还我丈夫调御服，须知此物不相宜。
盆池五首
韩愈（唐代）

老翁真个似童儿，汲水埋盆作小池。

一夜青蛙鸣到晓，恰如方口钓鱼时。

莫道盆池作不成，藕稍初种已齐生。

从今有雨君须记，来听萧萧打叶声。

瓦沼晨朝水自清，小虫无数不知名。

忽然分散无踪影，惟有鱼儿作队行。

泥盆浅小讵成池，夜半青蛙圣得知。

一听暗来将伴侣，不烦鸣唤斗雄雌。

池光天影共青青，拍岸才添水数瓶。

且待夜深明月去，试看涵泳几多星。
得子虡濠上书
陆游（宋代）

日暮坐柴门，怀抱方烦纡。
铃声从西来，忽得濠州书。
开缄读未半，喜极涕泗俱。
父子老惜别，经况患难余。
羁旅易生疾，霜露行载涂。
思归虽甚苦，且复忍须臾。
使华
许月卿（宋代）

使华馆伴日宣劳，风雨连床夜作逃。
爱惜太痴如拱璧，弃遗胜作若秋毫。
双清幽沼芳泉活，一碧长空皓月高。
坐看睡魔三舍辟，金炉兽炭古离骚。
汉宫冬词拟温庭筠
张羽（明代）

石鲸呿浪摇金池，吹尽宫梅如雪枝。
避风台高风不到，宝帐熟眠人未知。
象炉红炽狻猊影，氍毹软翠鸳鸯并。
李娘唤春春为回，笑却人间求火井。
椒房小妓起常先，玉瓶暖手濯温泉。
白头臣朔寒无履，待诏金门霜满天。
辛春日词·内廷
晏殊（宋代）

才闻太昊行新令，更祝元君望景与。
白玉龟台资寿历，千春鸿福此春初。
登滕王阁
吕南公（宋代）

韦君德政满洪州，去后无人更讲求。帝子骄奢起高阁，到今连讲为增修。

座中箫鼓来无定，槛外帆樯过不休。惆怅幽怀谁与问，水长山远总关愁。
步程兰畦茂才挽张忠武诗韵二首 其一
陈式金（清代）

八载中流柱，江淮仰景星。雄师谋固守，小队奋英灵。

赏罚丝毫察，声名远近听。天心如已转，定铸恺歌铭。
相和歌辞。宫怨
李益（唐代）

露湿晴花宫殿香，月明歌吹在昭阳。

似将海水添宫漏，共滴长门一夜长。
初夏过西苑呈商居平程良弼二年兄
邹浩（宋代）

红香吹尽绿阴垂，恰似当年锡宴时。今日玉津楼下过，午声依旧啭黄鹂。
寄方俊甫
释圆悟（宋代）

市桥劳送别，转影又经时。
几度月圆夜，独行谁共时。
菊寒开欲遍，书远到应迟。
西瀑成庵未，幽楼莫负期。
题妙胜院西轩并赠权师
郭祥正（宋代）

老木不知年，苍藤已垂地。高枝生晚阴，低枝散凉气。

好鸟时复来，鸣声似弦吹。道人开小轩，幽庭增广庇。

庬眉霜雪顶，休焉释尘累。馀功又及物，丹砂和灵剂。

一粒愈沉疴，求者四方至。应接运真悲，平等均我施。

相逢惜已晚，残光念如寄。何当择深山，同师乐禅味。
摸鱼儿 肯堂欲惠书不果，借萧彦和梅花韵见意
王奕（元代）

问梅花、几人邀咏，平生见外骚楚。相思一夜罗浮远，姑射仙姿何处。

情未吐。□□□、雄蜂雌蝶空相遇。岁年孰与。叹皓首相看，冰心独抱，谩作广平赋。

黄昏暮。半点酸辛谁诉。寿阳眉恨妖妩。南来北使无明眼，细认杏花真谱。

私自语。道消息、孤根还有春风主。启明未举。听画角吹残，马头摇梦，人已山阳路。
次酬胡编校
刘黻（宋代）

癯然同旦过，一饭鼓鱼音。
树俗情全懒，忘言道亦深。
斜阳浮野马，明月照栖禽。
谁续梅花赋，相期铁石心。
挽荆南师张左司诗
项安世（宋代）

吾道竟如此，苍生将奈何。
名声垂白日，身世逐沧波。
宜世堂堂去，犹胜奄奄过。
所嗟非一死，良愿恐蹉跎。
谢曹子方惠新茶?此诗为刘分攵作?
苏轼（宋代）

陈植文华斗石高，景公诗句复称豪。
数奇不得封龙额，禄仕何妨有马曹。
囊间久藏科斗字，銛锋新莹鸊鹈膏。
南州山水能为助，更有英辞胜广骚。
伊州歌
王维（唐代）

清风明月苦相思，荡子从戎十载馀。
征人去日殷勤嘱，归雁来时数附书。
春寒
黄庚（元代）

春寒料峭透纱窗，睡起晴蜂恰报衙。
怪得晓来风力劲，满阶香雪落梨花。
和蔡伯世韵二首
冯时行（宋代）

钜璞希音未易知，芒鞋竹杖祗相宜。
还收北伐六奇计，归作东游五胜诗。
千里云山通梦想，十年笑语隔心期。
拟凭浩荡长江水，日落烟寒寄所思。
春日闲居 其二
法杲（明代）

山头云，松际色，早晚对君君未识。淳于梦，王质柯，点君不省如君何。

朱颜有时还不酡，君不闻，踏踏歌。情何浓，目何了。

形骸龙钟鬓丝皓，机关不破终于夭。有心曾悟几浮云，有耳曾闻几啼鸟？

檐树不风枝自鸣，落花半与春阶平。一天晴日已如是，况此夜来风雨声。

霜前柳条春后莺，好花落尽弹空筝。
集古 李道者
李俊民（金朝）

麻衣年少雪为颜，闻说经旬不启关。

弄玉已归萧史去，洞门深锁碧窗寒。
菩萨蛮
蔡伸（宋代）

当时携手今千里。可堪重到相逢地。触目尽关心。流莺尚好音。

无人知我意。只有涓涓泪。寂寞到斜阳。罗衣裛旧香。
次韵王介甫金陵怀古四首 其四
刘攽（宋代）

颓垣落水半平江，乔木风呼不易降。耕出珠玑时得一，道逢麟易不成双。

潮声半夜来寒渚，月色深秋照旧窗。唯有鱼盐城下市，樯乌想望集瓶缸。
访詹咫亭先生巢云书院兼呈社中诸友 其五
叶春及（明代）

江潭成独往，乡里更多贤。结社东林下，论诗大历前。

山城飞白雪，野寺发孤烟。嗜酒容吾放，何须复种莲。
游罗浮四首 其二
刘存业（明代）

闻说罗浮四百峰，肩舆拨破紫云重。酿花时雨轻轻点，醉草温云故故浓。

石壁篆书皆妙墨，铁桥遗履有灵踪。凭谁画我双蓬鬓，高帽长衫坐古松。
梅花集句 其一○三
李龏（金朝）

雪后东风未肯和，此中不醉又如何。江南春色花千里，自笑茅檐一树多。
蝶恋花
黄裳（宋代）

高下亭台山水境。两畔清辉，中有垂杨径。鹭点前汀供雪景。花乘流水传春信。

不醉无归先说定。醉待言归，又被风吹醒。月下壶天游未尽。广寒宫是波中影。
绍兴祀岳镇海渎四十三首
佚名（隋代）

寿宫煇煌，聿修时祀。
综其临矣，吉蠲以竣。
居乎昂昂，行乎遂遂。
敬尔攸司，展采错事。
书郭子度壁
许梁（宋代）

禁苑精庐是切邻，衣巾虽旧不沾尘。
钟鱼声里吟连晚，花柳香沾醉过春。
和玉重泥烧药灶，买丝新接钓鱼纶。
绕湖十万人家住，如此清闲有几人。
凉榭池上二阕 其一
韩琦（宋代）

游鳞惊触绿荷香，水马成群股脚长。逐浪相追留篆迹，偃波垂露满芳塘。
幼子娶归
姜特立（宋代）

六十得幼子，薄者以为嗤。
新妇拜阿翁，兹事在何时。
翁今已八秩，又见儿妇归。
不远年岁间，更作弄璋诗。
东汉高士咏十四首 其十一 王乔
张雨（元代）

吹笙古仙人，政要玉棺埋。借问双飞凫，何时离县斋。
和渔具十绝 其一 舟
牟巘（宋代）

买得五泻舟，江湖落我手。呼儿下笥去，此事渠能了。
赠陈通妙
胡仲弓（宋代）

双成亲嘱咐，从此厌尘缘。
天上黄冠侣，人间紫府仙。
金炉行殿晓，玉磬古坛烟。
待得蟠桃熟，重逢又几年。
跋橘帖二首 其一
洪刍（宋代）

苏州句法追彭泽，九日题诗兴有馀。可是门生藏橘帖，不劳博物见新书。
送人之圆通
释道璨（宋代）

无数飞花舞晓风，天开二十五圆通。
要知门户从何入，问取溪边石耳峰。
六月二日至临淮夜宿方丈敏东轩
贝琼（元代）

北斗分四时，怕星自昏晓。如何百年客，贵贱俱扰扰。

酒酣虚室百，雨绝四山悄。道冥天地广，身在风露表。

六合一何大，毫芒未为小。宅神惟寂莫，适意忘缠绕。

朱丝竟谁赏，白发今已少。永期江湖居，相亲有鱼鸟。
立秋夜同社书记李逸人寓宿分韵得霜字
徐贲（元代）

今夕秋风至，相逢酒一觞。身虽俱在客，情得是同乡。

密竹先惊雨，轻梧不待霜。那知千里外，复此话连床。
洗象歌
朱文治（清代）

宣武门前传洗象，打鼓扬旗作仪仗。六街女士凭玉河，并驻双轮笑相向。

玉河水涨碧于油，赤脚乌蛮手挽钩。回波深入一千尺，大客堪容七百头。

岿然莫虑临波却，斗胆乍移前右脚。横流卷鼻飞半天，不律仪来总难缚。

蛮奴抚象灵如鼠，象视蛮奴爱如父。双帚浮尘为扫除，四蹄触石齐欢舞。

欢舞凭谁叫管弦，欢声两岸动云軿。回看瑞象鸣钲去，翻愧痴龙枕水眠。

魁梧体貌宁求异，一洗年年喜循例。白额长教铁圈笼，南山悔自争牙利。
登姑苏台有感
王祎（明代）

故垒萧然起暮尘，凭高何处吊忠臣。山连吴越东南近，天入江湖上下均。

岁月多因催发变，文章未足济身贫。悠然今古无穷恨，落日商歌暗损神。
闻董评事疾因以书赠（董生奉内典）
刘禹锡（唐代）

繁露传家学，青莲译梵书。火风乖四大，文字废三馀。

欹枕昼眠静，折巾秋鬓疏。武皇思视草，谁许茂陵居。
折杨柳
岑之敬（南北朝）

将军始见知，细柳绕营垂。悬丝拂城转，飞絮上宫吹。

塞门交度叶，谷口暗横枝。曲成攀折处，唯言怨别离。
过冠秋
韩淲（宋代）

来年要作冠秋诗，今日花时合自知。我觉为吟真老丑，人疑取酒若儿嬉。

收香宿雨初浮蕊，弄色晴风定满枝。莫道空山漫遗句，传家垂后有深规。
过南京会员外兄
张诩（明代）

为别三年久，相逢疑梦中。酒杯殊款曲，行李暂从容。

开口花同笑，归心水共东。雁来正寒月，鸰去又西风。
宿溪声阁望香炉峰偶成二律 其二
岳珂（宋代）

庐峰三万丈，鸟道度嶙峋。宿雨留前躅，清风绝后尘。

谁怜石楼客，同是玉阶人。谢屐须乘兴，千年草木春。
再用韵简赵簿
方岳（宋代）

相逢倾盖几何时，世俗於君亦诡随。
但觉文名惊朽钝，径令诗腹化神奇。
别来已赋三秋句，久欲尊为一字师。
洗耳正须过习簿，强於太乙夜烧藜。
送宋前之赴调
郭祥正（宋代）

东冈送终毕，北堂待荣养。短箠跨羸驴，西风吹祖帐。

玉盘堆鲙缕，金船倒新酿。劝君当勇去，回首勿悽怆。

胸中五千卷，立事须少壮。扬名永不灭，孝节乃可尚。

长安集纷华，出处慎所向。肯为声色惑，一婢百金偿。

不知粉黛蠹，血气迷凋丧。胡为发斯言，期予以相将。
毗陵郡斋冬至晴寒
杨万里（宋代）

竹屋消残半瓦霜，水河冻裂一渔航。
不须宫线量曦影，化日今年特地长。
清平乐·檐前雨罢
陈维崧（清代）

檐前雨罢，一阵凄凉话。城上老乌啼哑哑，街鼓已经三打。
漫劳乌墨纱笼，且娱别院歌钟。怪底烛花怒裂，小楼吼起霜风。
尝假马于亲旧不獲因感而成咏
宋庠（宋代）

东方昔借车，尼父尝假盖。
一马兹不全，夷涂出如阂。
人无托乘宠，朝罕均茵载。
策足本乏谋，临风嗟有待。
京洛富华厩，權奇出青海。
翩翩陌上郎，灭没争星迈。
珂音杂鸾响，韉势动霞綵。
东郭独何为，徒行履将败。
饮归次南仲韵
杨公远（宋代）

霜后枫林浑似缬，篱边菊老香初歇。
昏昏醉梦了时光，一任头颅堆白雪。
进南郊庆成诗
秦观（宋代）

於赫龙飞後，中区八月秋。
合严天地祀，远继祖宗休。
熙事将兴举，彝章预讲诹。
纷然典台议，断自太任谋。
宗伯方承命，元龟遂告猷。
三钱封内帑，五瑞辑诸侯。
路寝前斋玉，清宫复射牛。
长迎南至日，圆即自然丘。
扈跸三千剑，干霄十二楼。
钩陈严御座，太一奉宸游。
好雨虚闻毕，生阳不待邹。
浮云依斗散，华月宣天流。
霄被黄裀却，霜空曲盖收。
堪舆同顾飨，河岳尽怀柔。
麾日初鸣仗，旗风不满旒。
回銮龙入驭，传诏鹤为邮。
崇庆天虽老，华胥圣不忧。
衣冠千玉简，宇宙一金瓯。
可但丰年屡，当知世德求。
惭无班马手，作颂配商周。
义宁产莼菜中秋大熟副以六绝送杨伯子 其五
曾丰（宋代）

仙苗风味淡为宗，能诱长安客欲东。浪说栈羊馀隽永，施于高士了无功。
盘洲杂韵上 一咏亭
洪适（宋代）

有水足浮醴，宁拘秋与春。共将诗拟古，不必语惊人。
和晏尚书出城口占四首
宋祁（宋代）

终年羁束厌华绅，暂到林墟似出尘。
尽是机心可忘处，争教鱼鸟不留人。
自安仁至豫章途中杂兴十九首
赵蕃（宋代）

极目荒陂十里余，坏塍依约旧犂锄。
问言业薄无牛力，更说州家催积租。
题所居西斋
张耒（宋代）

幽居不厌小，小院有深庭。
一曲秋风地，低檐夕照明。
脱条株有态，止水莹含清。
中有支离客，吟腰瘦沉卿。
秋雨联句
韩愈（唐代）

万木声号呼，百川气交会。 ——孟郊

庭翻树离合，牖变景明蔼。 ——韩愈

潈泻殊未终，飞浮亦云泰。 ——孟郊

牵怀到空山，属听迩惊濑。 ——韩愈

檐垂白练直，渠涨清湘大。 ——孟郊

甘津泽祥禾，伏润肥荒艾。 ——韩愈

主人吟有欢，客子歌无奈。 ——孟郊

侵阳日沈玄，剥节风搜兑。 ——韩愈

坱圠游峡喧，飕飗卧江汰。 ——孟郊

微飘来枕前，高洒自天外。 ——韩愈

蛩穴何迫迮，蝉枝扫鸣哕。 ——孟郊

楥菊茂新芳，径兰销晚馤. ——韩愈

地镜时昏晓，池星竞漂沛。 ——孟郊

欢呶寻一声，灌注咽群籁。 ——韩愈

儒宫烟火湿，市舍煎熬忲。 ——孟郊

卧冷空避门，衣寒屡循带。 ——韩愈

水怒已倒流，阴繁恐凝害。 ——孟郊

忧鱼思舟楫，感禹勤畎浍。 ——韩愈

怀襄信可畏，疏决须有赖。 ——孟郊

筮命或冯蓍，卜晴将问蔡。 ——韩愈

庭商忽惊舞，墉禜亦亲酹。 ——孟郊

氛醨稍疏映，雺乱还拥荟。阴旌时摎流，帝鼓镇訇磕。 ——韩愈

枣圃落青玑，瓜畦烂文贝。贫薪不烛灶，富粟空填廥. ——韩愈

秦俗动言利，鲁儒欲何匄。深路倒羸骖，弱途拥行轪. ——孟郊

毛羽皆遭冻，离褷不能翙。翻浪洗虚空，倾涛败藏盖。 ——孟郊

吾人犹在陈，僮仆诚自郐。因思征蜀士，未免湿戎旆。 ——韩愈

安得发商飙，廓然吹宿霭。白日悬大野，幽泥化轻壒。 ——韩愈

战场暂一干，贼肉行可脍。 ——韩愈

搜心思有效，抽策期称最。岂惟虑收获，亦以求颠沛。 ——孟郊

禽情初啸俦，础色微收霈。庶几谐我愿，遂止无已太。 ——韩愈
偶题
陈宓（宋代）

周党不受禄，严光不为公。
皆当建武圣，固守空山穷。
丈夫各有志，未必不合中。
所以二百载，鸿基击清风。
彼浅者若人，一羽重于躬。
赠旴江张平仲
真德秀（宋代）

去圣既云远，至理日以冥。
言道指虚玄，语性杂精灵。
正传久芜没，异学得魁横。
卓哉周程张，磊隗三代英。
妙蕴发天地，微言昭日星。
后来紫阳翁，抑又集大成。
煌煌八书训。凛凛万世程。
学者生此时，坦然有规绳。
但患舍康庄，自趋柴与荆。
张君江西来，颇尝得师承。
敝衣虽悬鹑，猛志欲掣鲸。
袖出文一编，其辞峻而清。
此士不易有，归欤更研精。
勿受俗学变，而为宠辱惊。
贫者士之常，未合宁躬耕。
高门谨勿谒，养此气峥嵘。
不见商歌人，洋洋金石声。
野步
陈同（清代）

蓬蓬春色有无间，白裕青鞋自往还。潮张顿移前日岸，帆迟遮断隔江山。

提壶鸟解扶人醉，含笑花能破客颜。瘦耸吟肩聊觅句，炊烟青已袅柴关。
杨花
舒岳祥（宋代）

断茸冉冉青楼外，浮影悠悠紫陌间。
晴日暖几真得所，游丝野马与俱閒。
舞经林苑莺衔去，飞去帘栊燕掠还。
莫把芦花来比拟，秋深客子更愁颜。
西轩春坐
王迈（宋代）

容膝都卢屋一间，图书左右任披翻。
催诗急雨来迢递，吹面凉风过等间。
生意无边庭下草，清香不断畹中兰。
日长无事真仙隐，作甚辛辛苦苦官。
赠曾黎崖明府二首 其一
华黄（清代）

却望龙山月，衙斋似画明。忧时心力尽，落职去来清。
施州道上遇雪
冯山（宋代）

易下山中雪，初寒塞上途。邮灯催客起，涧水杂猿呼。

密缀林惊秀，轻蒙石变枯。无人来写取，十幅李成图。
自题小像集唐十二首 其六
瞿士雅（清代）

绕壁依稀认写真，沧浪歌里放心神。

水宽山远烟岚迥，画舸轻心柳色新。欲对春风忘世虑，等閒停棹似迷津。

几人图在淩烟阁，留向东斋伴老身。
舟中元旦
李孙宸（明代）

去岁兹辰侍未央，听鸡簪绂入班行。钩陈甫辑诸侯瑞，便殿旋披讲幄章。

持节几旬违鹭侣，驱车何地不羊肠。扁舟又喜春风好，回首莺花望帝乡。
从先生明哲道中呈伯广炳道
时澜（宋代）

燕子杨花各自飞，雨乾溪路绿初肥。
无人会得风雩意，可是千年瑟竟希。
天宇
周天麟（清代）

天宇真寥廓，宁辞目送劳。风鸦争独戍，霜隼下晴皋。

远岫寒逾净，孤云懒更高。稻粱何处觅，吾亦等鸿嗷。
减字木兰花
张抡（宋代）

还元返本。作用难明须细论。神气□□。窈窕之中复混成。

勤修不倦。直到无为功始见。此是天机。不遇真仙莫强知。
上赵茶马
度正（宋代）

圣门绝学叹中微，天佑斯文再发挥。
宗衮爰升陪国论，党魁特起赞经闱。
麒麟复见公朝瑞，虎兕何忧我道非。
千载明良相庆会，更歌既醉醉无归。
适金陵登魏武读书台奉别李觉斋丈
卢楠（明代）

魏武建雄图，虎视何壮哉。秪今霸气尽，空馀读书台。

登台览四野，萧瑟悲风来。饥鸢猎平楚，寒狐鸣城隈。

林木郁苍然，烟霜日空摧。咄嗟此山川，千载埋云雷。

我亦慷慨人，与君远追陪。酒酣拂宝剑，肝胆历然开。

遥望南溟间，鲸鲵沧波颓。相顾起叱啸，坐使风云回。

杨仆拥楼船，声名冠崔嵬。富贵吾自取，他人徒惊猜。

投鞭自兹去，千里骑河魁。
鹧鸪天
吕胜己（宋代）

一夜春寒透锦帏。满庭花露起多时。垒金梳子双双耍，铺翠花儿袅袅垂。

人去后，信来稀。等闲屈指数归期。门前恰限行人至，喜鹊如何圣得知。
题严陵钓台
佚名（宋代）

范蠡忘名载西子，介推逃迹累山樊。先生政尔无多事，聊把渔竿坐水村。
孙大监挽诗
戴表元（宋代）

禹穴收云气，沧江亦断流。
真成扫地尽，同作上天游。
铭诔看遗史，衣冠入隐丘。
空余平世眼，曾望李膺舟。
叠中秋帖子词韵命翰苑诸臣和之 其三
弘历（清代）

邹枚扈从集师师，便合赓吟帖子诗。翰苑从来纪佳话，凤毛还在凤凰池。
桂花 其一
谢逸（宋代）

白雪凝酥点额黄，蔷薇清露湿衣裳。西风扫尽狂蜂蝶，独伴天边桂子香。
归欤词
吴琏（明代）

归欤归欤，吾之膝有琴案有书。琴可鼓而造尧舜之区，书可读而坐周孔之隅。

吾之竹万个松数株。深苍浅翠，老怀衰步可于此而少舒。

清江枕村兮可渔，薄田负郭兮可锄。出无车兮蹇驴，食无鱼兮盐菹，居无庐兮茅旋可诛。

如此亦可放浪形骸而自适，何役役于尘途而久困其躯。

菽水以娱老亲兮，旦夕愉愉。诗书以启儿童兮，庭其日趋。

再掩扉于罗浮兮，日求心得之馀。惟冀所生于无忝谁其拘。
句
王安石（宋代）

大木百围生远籁，朱玄三叹有一音。
官舍小亭闲望
白居易（唐代）

风竹散清韵，烟槐凝绿姿。
日高人吏去，闲坐在茅茨。
葛衣御时暑，蔬饭疗朝饥。
持此聊自足，心力少营为。
亭上独吟罢，眼前无事时。
数峰太白雪，一卷陶潜诗。
人心各自是，我是良在兹。
回谢争名客，甘从君所嗤。
桃源道中
文天祥（宋代）

漠漠地千里，垂垂天四围。
隔溪胡骑过，傍草野鸡飞。
风露吹青笠，尘沙薄素衣。
吾家白云下，都伴北人归。
有虎
赵抃（宋代）

有虎竞磨牙，逢人事攫拿。夜声闻别坞，晓迹印平沙。

迫路奔惊犬，藏林噪乱鸦。过舟无可奈，极目是蒹葭。
岁穷雨夜独卧山斋
张俞（宋代）

岁晏云深谁与游，嵓房终夜雨如秋。不知海上三山梦，何似人间万户侯。
寄菊山
陈梅（宋代）

老发戴儒冠，黄金不爱官。
江湖双脚健，天地寸心宽。
山月晓犹白，松风夏亦寒。
小诗讯猿鹤，聊以慰平安。
哀词二章 其二
唐庚（宋代）

文章泮水动英游，玉殿腾名十四秋。莲幕未平台省志，薤歌潜引古原愁。

青云气义千金薄，绿绶恩纶一命休。科第不穷馀训在，凤毛森秀绍箕裘。
踏莎行 寄京兆徐公
谭处端（元代）

方寸灵田，何曾拂扫。尘埃久暗生荒草。神泉散漫不凝澄，如何结得长生宝。云水寻真，逍遥访道。离家便是离烦恼。聪明如悟肯休心，孤峰
题惠崇画四首冬
晁补之（宋代）

天高霭霭云昏，江阔霏霏雪繁。
渚下鸭方远泛，枝间雀不闻喧。
鄙夫此志相依，生涯稊稗同微。
欲具沙边短艇，波涛岁晚人稀。
偕彭雪琴洞庭泛月 
杨岳斌（清代）

良宵同泛浩无边，八百平湖浪接天。兰桨划开湘浦月，蒲帆冲破楚江烟。

枕戈南望心弥壮，击楫中流志更坚。迅扫妖氛清海宇，征袍抛却好归田。
金丹诗诀 其二十
陈楠（宋代）

山林静处最宜良，或在尘中或在乡。土德厚时丹得厚，妄为立见有迍殃。
徐太古主清江簿
薛嵎（宋代）

四灵诗体变江西，玉笥峰青首入题。
旧隐乍违鸥鹭去，新篇高兴簿书齐。
身闲自喜瓜期远，俸薄还因楮价低。
掺别正逢寒食日，洞庭春渌草萋萋。
杜鹃二首
陈著（宋代）

催归亦是大饶唇，自不能归底劝人。
行止在人终莫劝，只应劝得合归春。
闺思
王鸿绪（清代）

抱得朱丝琴，临风弹《别鹤》。愁如江潮生，不共江潮落。
感兴十七首 其六
林大钦（明代）

恒德永不迷，生心乃为妄。趋舍一以偏，较然昧所向。

慎独唱真宗，立诚慰素仰。断除嗜欲思，永彻天机障。
至日依韵和老杜五首 其四
邹浩（宋代）

当关无复守门催，欲晓鸡声唤起来。一炷寿香瞻白发，三杯贺酒写红灰。

看棚尚倚天街柳，恩信先通桂岭梅。但喜奉身归膝下，自馀皆是鲁禽杯。
思亲
姜特立（宋代）

富贵来时不见亲，永怀恩德倍酸辛。
如今有禄肥妻子，谁念孀孤泉下人。
老去
释文珦（宋代）

老去寡交游，孤吟倚石楼。
风生云渐散，虹见雨初收。
苍莽天将暮，凄清气似秋。
玄猿慰岑寂，长啸碧峰头。
辛酉九月十九展重阳日从郑斋夫子登陶然亭感赋二律即次夫子重九登遥集楼韵
张元默（清代）

一角西山送晚凉，霜风飒飒倚斜阳。时逢阳九秋笳怨，节近冬初夜漏长。

子美放歌非纵酒，义山惆怅是清狂。华云缑鹤论诗品，意绪萧閒接混茫。

鹅鹳纵横角与张，中原龙战筮玄黄。西京文物思丰镐，东海舆图失乐浪。

黯澹鞠华留晚节，丛残芦荻散幽香。《黍离》行迈《王风》降，迹熄无诗孰补亡。
千佛堂为玉轮上人题
袁宏道（明代）

千佛堂中千个佛，眼底诸君皆髣髴。旁边突立千佛岩，绀朱剥落千年物。

寒风十月枯青嶂，短尾饥猴跳枝上。毗卢帽子茶褐衫，道是堂头老和尚。
青玉案 前题 和芸窗韵
姚华（清代）

残星落月溪边树。叶上霜红秋处处。破晓风来吹堕去。

散如花谢，聚如萍化，不辨渔樵路。

舟人认作桃花误。望里仙源渺何许。一叶中流掀更舞。

鹭零鸥乱，水云无际，寂寞寒塘暮。
凤
李商隐（唐代）

万里峰峦归路迷，未判容彩借山鸡。

新春定有将雏乐，阿阁华池两处栖。
题坟庵壁四首
陈造（宋代）

损益才通理洞明，不应知死异知生。
惜无人把宣尼语，说似当年尚子平。
次韵知常德袁尊固监丞送别四诗
魏了翁（宋代）

别来岁月尔滔滔，流落天涯忽此遭。
万木辞荣秋意澹，百川归此岸容高。
笑看海上两蜗角，閒秃山中千兔毫。
若向颜曾得消息，直须奴仆命离骚。
仲实践约来访又得韶甫方君同行数日语蝉联甚慰五诗寄意甚高次韵为一笑 其五
牟巘（宋代）

平湖好亭子，高出乱云层。一水作之字，众山罗豆登。

襟怀为尔豁，杯勺尚能胜。却笑钻故纸，窗中效冻蝇。
钱文季少卿以蜀中织成山谷庐山高为寿次韵
楼钥（宋代）

七十衰翁年愈高，意气销尽湖海豪。
平生万事不翅足，但欲乞海归故巢。
几番挂冠不容去，归梦屡涉沧浪涛。
纵使不去岂能久，命如槁叶风将飘。
一阳来复值初度，方念吹棘心夭夭。
何期老友加记录，乃为衰朽亲挥毫。
庐山高哉山谷字，蜀女织就新冰绡。
安得东归抱四绝，双凫飞舄追王乔。
张图痛饮信一快，更须传宝留儿曹。
庆朝非远却图报，别当作颂齐崧高。
端州江亭得家书二首
李绅（唐代）

雨中鹊语喧江树，风处蛛丝飏水浔。

开拆远书何事喜，数行家信抵千金。

长安别日春风早，岭外今来白露秋。

莫道淮南悲木叶，不闻摇落更堪愁。
次韵翁伯绍教授
敖陶孙（宋代）

南窗解衣学画史，梦绕西湖貌西子。
了无一语对青山，侧釐隃糜相与间。
平明视镜稀可数，生爱诗名压千古。
春风虽我不作难，壶浆瘦驴行出租。
政思坐上觅佳客，广文先生秀眉宇。
船头把诗报忙事，欲些黄陈作黄土。
摩挲老眼说旧观，张衣大冠逢建武。
二公派当百似续，行舒缀远如观舞。
百年许长作灰冷。手披口吟心独苦。
许君一死力负荷，麾斥众楚昌齐语。
典衣沽酒人敢易，鼠壤犹堪窖馀窭。
长生木瓢要赏真，元刘放浪犹诗人。
眼前生后姑置论，红紫事休天地贫。
禁林讌会之什
钱若水（宋代）

一夜春风满帝都，禁林清晓宴簪裾。
玉堂乍到惊凡目，金锁徐簪见御书。
四字骊龙争夭矫，两篇琼树斗扶疏。
词臣此会人应羡，圣主多才古不如。
日上花砖帘卷后，柳遮铃索雨晴初。
阁前吟罢先沈醉，忘却西垣有直庐。
禅人写师真请赞
释慧远（宋代）

倒数一二三，翻成四五六。
蹋断独木桥，唱起云门曲。
急似箭，直如弦。
列祖不知何处去，瞎驴依旧痛加鞭。
题项圣尹竹斋
曾丰（宋代）

之君命屯有孤辰，之子德孤无同人。
天遣之君友之子，宾主相忘无彼此。
出墙春梢道骨轻，侵书晚色天姿清。
客来面目挟尘土，对君有头不敢举。
客来言语挟尘埃，对君有口不敢开。
坐听一宾陪一主，夜雨秋风相尔汝。
主人养高宾养虚，九天上与神龙俱。
禅人求赞四首
释宗杲（宋代）

咄哉灭胡种，面目真可恶。
过桥便拆桥，得路便塞路。
虽欲强柔和，毕竟触人怒。
万事类如此，谁敢相亲附。
乞儿囊本空，常夸敌因富。
闻说阎罗五，未免生怕怖。
休更放大言，嫌佛不肯做。
同朱尉游普宁僧舍
韦骧（宋代）

名区日事出南城，来扣禅关万虑平。强作优閒羞宓子，自成清淡爱梅生。

棋敲玉局林莺窜，诗落苔笺山鬼惊。却说去年违此约，老僧应解管宫营。
五言赠诸法师
公孙杲（唐代）

驾鹤排朱雾，乘鸾入紫烟。凌晨味潭菊，薄暮玩峰莲。

玉叶低梁下，金飗引窗前。啸傲云霞际，留情鳞羽年。
送僧归护国寺
钱易（宋代）

拂衣台岭旧林泉，命服兰芽夺目鲜。
一念不居常在定，十分无闷尽安禅。
霜含庭柏依稀老，月到经窗暗澹圆。
蠛枕沈迷难话别，半桥衰柳锁寒烟。
送文会上人还富阳
皎然（唐代）

悠悠渺渺属寒波，故寺思归意若何。

长忆孤洲二三月，春山偏爱富春多。
画堂春
卢炳（宋代）

轻红桃杏斗娇妍。晓来葱茜祥烟。霓旌绛节下云天。行地神仙。

盛事频封锦诰，歌声齐劝金莲。教从沧海变桑田。富贵长年。
和曹演甫中秋见怀
范纯仁（宋代）

去年对月忆良朋，今夕谁同塞上情。华发苍颜人易老，赏心乐上古难并。

戍楼笛响千山迥，沙漠霜寒万里明。半夜归鸿飞不断，好将幽梦到淮城。
秋夜有感
陈以豫（清代）

问夜如何夜未央，重门深锁漏声长。梦回隔院笙歌歇，风过疏棂枕簟凉。

四壁草虫灯似豆，一帘花气月如霜。朦胧正欲重眠着，又听荒鸡报晓忙。
南喜寺
刘摰（宋代）

天监禅僧此结庐，石头高士有遗居。楼飞缥缈岩腰峻，庵静峥嵘阁道虚。

雪后桂花香涧谷，春寒松雾滴巾裾。山中物色吟虽苦，尽是诗翁掇拾馀。
黄行父携酒见过而雨骤至
区大相（明代）

雨至樽亦至，旷然心赏谐。林光新翠积，天气晚凉佳。

沟水鸣山溜，宫云覆竹斋。更饶深夜听，偏助旅中怀。
江城子（约刘左史光祖谢会再和）
魏了翁（宋代）

如公何地不阳春。往来频。醉倾银。闻道河阳，童稚正欢迎。移向德威堂上著，疑潞国，是前身。

行人还又送行人。夜无尘。对丰神。自古心知，别语转情真。须信人生归去好，三径旧，四时新。
除夜
林徵韩（清代）

万里从教滞此身，廿年为客惯风尘。宁须浊酒浇残夜，且与寒花作比邻。

归去梦魂知路远，老来儿女觉情真。家家守岁明镫坐，我亦他乡度岁人。
三月一日过摩舍郡滩，阻雨泊清溪镇二首
杨万里（宋代）

过尽危滩百不堪，忽惊绝壁翠巉巉。
倒垂不死千年树，下拂奔流万丈潭。
隔岸数峰如笔格，倚天一色染春蓝。
真阳此去无多子，到日应逢三月三。
秋雨二首 其一
张耒（宋代）

急雨凄风未肯晴，墙阴先报候虫鸣。扫除暑气驱三伏，催促秋声向五更。

美酒若能斟靖节，二毛偏解著潘生。醉来真有无穷意，老去何劳浪自惊。
拱梅亭
邹浩（宋代）

陆沉无复似当年，高压云根气象全。四面山川趋指顾，一时草木避蕃鲜。

垂檐鼎实须归帝，起槛龙香必动天。自我发挥人共乐，风流从此映来仙。
金缕曲 金陵旅中初度
薛斑（清代）

岁俭依人住。猛伤心、他乡他席，又逢初度。荏苒韶华过四九，受尽虚名耽误。

尽流落、酒旗戏鼓。潦倒半生饥欲死，羡侏儒、饱饭教臣妒。

仰天笑，冠缨污。

当年壮志闻难舞。占骚坛、从横捭阖，齐名韦扈。十载销亡精力倦，羞说雕龙绣虎。

空踯躅、天涯歧路。旅馆三更惊雁叫，对孤灯、谙遍凄凉苦。

悲老大，泪如注。
安静堂
王十朋（宋代）

前贤治迹尚堪寻，留得堂名直至今。若欲斯民尽安静，要须安静自家心。
送李阆州二首 其一
李流谦（宋代）

耳熟才名四十年，忧民忧国两华颠。不妨铜竹仍三剖，要是金门竟九迁。

连岁炉锤专造化，诸生岐路托飞骞。馀丹乞与閒鸡犬，亦许身随绛阙仙。
涡口
梅尧臣（宋代）

秋水见滩底，浅沙交浪痕。
白鱼跳处急，宿雁下时昏。
带月入涡尾，落帆防石根。
清淮行未尽，明日又前村。
北门覆舟山道中
范成大（宋代）

苒苒霜风掠弊貂，簿书尘外访渔樵。
林烟色淡如蒙雨，塘水痕深似落潮。
雁字江天闻塞管，梅梢山路欠溪桥。
骑驴索句当年事，岁暮骚人不自聊。
故里
陆游（宋代）

漏尽钟鸣有夜行，几人故里得归耕？摧伤自喜消前业，疾恙天教学养生。
邻曲新传秧马式，房栊静听纬车声。
芋魁菰首君无笑，老子看来是大烹。
谢任伯久无书常子然寄茶谢之因简任伯
晃冲之（宋代）

谏议茶犹送，郎官迹已疏。
斜封三道印，不奉一行书。
王戎
徐钧（宋代）

清虚外托内营财，手运牙筹亦富哉。
不料晋朝名位上，士风如是亦堪哀。
游醉翁亭
洪亮吉（清代）

一成坯，再成英，一再曲折山以名。注川曰溪，注溪曰谷，溪行谷行水声复。

蓝舆背山始入山，水声已往何时还。未登醉翁亭，先翻醉翁操，山禽飞还水禽噪。

言寻醉翁石，更诵醉翁文。醉翁宾客不可见，山石欲雨溪生云。

咄哉文字亦有灵，能使此山此水无余情。我观翁时值梅喜且惊，犹复夭矫屈曲如龙形。

醉翁琴，琴喑喑，乃知醉翁待我成古今。我歌一篇翁赏心，滁山高绝滁水深。
酬焦秀才一首
程俱（宋代）

焦生老儒冠，耳目接前辈。词源如春水，浩浩涨清渭。

长篇极舂容，岛可青琐碎。人生各有趣，相笑等醒醉。

胡为嗜文章，不作速化计。明珠枉投赠，怀袖欲三岁。

今晨雪寒门，剥啄惊熟睡。轩昂开剧谈，良足慰幽悴。
送樊兵曹潭州谒韦大夫
李嘉祐（唐代）

塞鸿归欲尽，北客始辞春。零桂虽逢竹，湘川少见人。

江花铺浅水，山木暗残春。修刺辕门里，多怜尔为亲。
送周启贤自月城回郡二首 其一
蒋葆元（清代）

元夜春灯焕彩霞，团圞君正乍还家。盈盈劝釂樽前酒。

缓缓归还陌上花，桃叶新妆携素手，竹枝艳曲按红牙。

阿侯入抱玲珑玉，戏綵萱帷笑语哗。
谢公墩
周紫芝（宋代）

风流谢文静，世俗未可屈。但怪东山云，肯为老桓出。

谁知奸雄心，本自畏豪逸。君看新亭会，此意未易诘。

坦之独何者，手版遂倒执。烦公挥猬须，谈笑安晋室。

暮年淝水师，逆虏甚窘急。幅巾棋局间，百万一战袭。

功名亦馀事，聊为儿辈立。平时诮虚旷，闻此自羞涩。

万古终悠悠，客意颇萧瑟。忍看西州门，更作羊昙泣。
湖上
唐庚（宋代）

佳月明作哲，好风圣之清。湖边得二友，夜语投三更。

烟露两相得，水天参互明。散衣芭蕉凉，曳杖桄榔轻。

星走抛馀光，山空答虚声。归矣不可留，过幽恐神惊。
闻砧
孟郊（唐代）

杜鹃声不哀，断猿啼不切。月下谁家砧，一声肠一绝。

杵声不为客，客闻发自白。杵声不为衣，欲令游子归。
谢郭舍人赠斑竹杖
史谨（明代）

感君赠我碧琅玕，尺度齐眉谅不悭。乡日曾沾妃子泪，至今犹不鹧鸪斑。

清晨琢句花边倚，瘦影拖云月下还。从此不忧歧路险，天台庐阜任跻攀。
遣兴
黄超然（宋代）

曬麦有馀粒，双鸠下庭际。
知我无我心，相忘两两碍。
风暝物意乐，云薄花影晦。
试知春色深，精觉静可爱。
纷纷门外客，经过不相诣。
不邀亦不却，有酒当共醉。
开州盛山十二题 其二 梅岭
冯山（宋代）

繁梅照溪谷，蜂蝶殊未省。岩风莫吹落，留妆腊前景。
梅仙祠
赵公豫（宋代）

汉尉垂纶处，遗风事可传。林深飞鸟入，水隔小桥连。

道室幽如许，山花晚倍妍。到来心志静，不复有尘缘。
西峡行
张元干（宋代）

西峡门东晚潮上，涛头驾风高数丈。绝江艇子更扬帆，风水相数两岸壮。

中流荡潏思虑深，欲济未竟愁夕阴。贾客胡商数航海，忍死射利诚何心。

不如遵陆困舆皂，九折羊肠复相恼。下临湍濑千仞渊，胥靡轻生履危道。

我曹过计常私忧，垂堂之戒宁自尤。经营一饱亦细事，世乱畏涂归罢休。

少年新进真儿剧，浪喜功名不量力。杀身无补误朝廷，天下英雄古难得。
长相思（暮春）
王质（宋代）

红疏疏。紫疏疏。可惜飘零著地铺。春残心转孤。

莺相呼。燕相呼。楼下垂杨遮得乌。倚阑人已无。
丁右丞挽词二首 其一
刘敞（宋代）

再历三公府，终崇万乘师。优游迩臣表，简淡古人为。

爱士常推毂，传家不遗危。平生赤松愿，犹复白驹悲。
梅花喜神谱 其十六 欲谢一十六枝
宋伯仁（宋代）

春透水波明，江湖从落魄。三十六鳞成，禹门看一跃。
导引·金殿晚
佚名（宋代）

金殿晚、愁结坤宁。天下母、忽仙升。云山浩浩归何处，但闻空际彩鸾声。紫箫断後无踪迹，烟霭霭，夜澄澄。晓梦到瑶城。当时花木正冥冥。
送李骑曹灵州归觐
张籍（唐代）

翩翩出上京，几日到边城。渐觉风沙起，还将弓箭行。

席箕侵路暗，野马见人惊。军府知归庆，应教数骑迎。
和永叔六篇其三看花呈子华内翰
梅尧臣（宋代）

时不选数老独嗟，鬓毛未变目未花。
爱公深殿见桃李，长才高咏无能加。
红英灼灼弄日色，穠艳皎皎生铅华。
长廊重幕风不动，映柳黄莺吟未涯。
燕衔新泥补巢缺，蜗压峻陛临角斜。
是时唯闻鸟雀闹，尽日不听车轮哗。
虽传此景无分到，但讶习惯犹豪夸。
他年造物傥有意，不使龊龊居贫家。
馆中即事呈郭仲微
宋祁（宋代）

仙山对敞直庐扉，繙遍緹油素领垂。
驽乘空陪天骥尾，羁禽不集帝梧枝。
云连帝阁朝暾早，花咽宫渠夕溜迟，
何事夫君弄九笔，五年犹似雁门踦。
水龙吟（寄兴）
张榘（宋代）

暮天丝雨轻寒，二分春色看看过。梅花谢了，苍苔万点，香残粉过。犹喜墙头，一枝娇袅，杏腮微露。算几回逗晓，朱阑独倚，悄只怕、东风大。

浮世名缰利锁。这区区、要须识破。沧波夜月，翠微云树，依然还我。重结鸥盟，细听莺语，自歌自和。问黄沙飞镞，红尘走马，又还知么。
芒种后积雨骤冷三绝
范成大（宋代）

梅黄时节怯衣单，五月江吴麦秀寒。
香篆吐云生暖热，从教窗外雨漫漫。
龙泉寺纳凉
吕同老（宋代）

靡靡市廛尽，杳杳泉石闲。
灌木蔽榛莽，爽籁弥空山。
飞甍纳余辉，丹雘粲以繁。
巍然青莲宫，俯此碧玉阑。
化人淡无为，趺坐观尘寰。
支郎杳不逢，玄蝉噪其间。
昔贤憩游地，眢井潜龙蟠。
咏歌之所传，百世犹不刊。
我生悦超旷，危磴重跻攀。
归隐谅未能，溯风发长叹。
十六夜与朱都二子酌月承天寺二首 其一
陆采（明代）

蓝若延佳赏，蕙肴留好宾。共听联袂曲，不见折香人。

僧扫苔间坐，云生头上巾。石床浑失寐，清照一吟身。
往回临安口号八首
苏泂（宋代）

清晓无车一仆随，南山行遍北山来。
日长搭得回船去，薄暮涌金门尚开。
护国寺
钱惟演（宋代）

峻极压沧溟，清居聚百灵。
重门深閟邃，绝涧远湛冥。
客问无生法，人游不死庭。
何当谢簪组，鸟道驾飞{左车右令}。
句
林元仲（宋代）

原上卧龙无起日，柱头化鹤见何年。
投介庵先生并寄庐陵周侍郎四首 其四
赵蕃（宋代）

粗识诗中趣，翻怜笔下难。中流疑失楫，远举虑摧翰。

起我七十病，蕲公九转丹。韩豪非所敢，曾未到郊寒。
玩月呈汉中王
杜甫（唐代）

夜深露气清，江月满江城。浮客转危坐，归舟应独行。

关山同一照，乌鹊自多惊。欲得淮王术，风吹晕已生。
文宣王庙古松
李胄（唐代）

列植成均里，分行古庙前。阴森非一日，苍翠自何年。

寒影烟霜暗，晨光枝叶妍。近檐阴更静，临砌色相鲜。

每愧闻钟磬，多惭接豆笾。更宜教胄子，于此学贞坚。
送杨山人归嵩阳
高适（唐代）

不到嵩阳动十年，旧时心事已徒然。
一二故人不复见，三十六峰犹眼前。
夷门二月柳条色，流莺数声泪沾臆。
凿井耕田不我招，知君以此忘帝力。
山人好去嵩阳路，惟余眷眷长相忆。
偈颂一百四十二首 其五十一
释广闻（宋代）

识得一，万事毕，上下四维无等匹。张公醉倒街头，元是李公吃匹，置之莫问。

拽占波国与新罗国斗额，是何境界。举头天外看，谁是我般人。
王维雪渡图
黄公望（元代）

摩诘仙游五百年，画称雪渡未能传。只因曾入宣和府，珍重令人缀短篇。
次韵前人城北春行
陈著（宋代）

醉游不省路东西，可意花枝手自提。
好景未知何处是，漫随蜂蝶过芳畦。
王文成庐山磨崖碑歌
周龙藻（清代）

彭蠡日夜闻涛声，庐山一柱中霄擎。昔贤磨崖纪功处，辉赫常睹风云生。

威武巡游政本乱，如木欲朽百蠹萌。逆藩桀黠伺神器，潜沟肘腋资逢迎。

无端卫卒革旋复，公卿坐视不敢争。叛书仓卒闻阙下，庙谟束手愁用兵。

阳明一老据赣右，钩钜每信机先精。平生讲学能善用，遇事权略真纵横。

渔舟得脱神所护，誓集义旅吞鲵鲸。捣巢谋定乘间入，狐鼠画出城圮倾。

牵率还救胆已破，虫臂浪拟当车撑。太守燎须屹不动，桅攒帆凑轰天惊。

樵舍一战元恶缚，东南反气从兹清。军回直凌绝顶立，宴劳将士亲题名。

字体怪伟大于斗，长与山骨同峥嵘。荥阳太史远游返，箧藏拓本浮光晶。

朝来出示心目悚，遗烈犹叹流宗祊。何哉媒蝎肆众口，学术勋业纷讥评。

试思勤王檄初发，中外疑忌蜩螗鸣。安危呼吸待一决，非公智勇何由平。

自古成功居不易，异论宁足关重轻。好留读书台畔磊落一片石，洗尽史家诬谤大义千秋明。
武夷山中四首
蔡沈（宋代）

余昔隐屏西，乘闲卧幽栖。
岩花雪端发，野鸟林际啼。
仙掌神所刓，石崖天与齐。
月华结清梦，啁哳闻金鸡。
到村
杜甫（唐代）

碧涧虽多雨，秋沙先少泥。蛟龙引子过，荷芰逐花低。

老去参戎幕，归来散马蹄。稻粱须就列，榛草即相迷。

蓄积思江汉，疏顽惑町畦。稍酬知己分，还入故林栖。
渭川田家
王维（唐代）

斜阳照墟落，穷巷牛羊归。(斜阳 一作：斜光)
野老念牧童，倚杖候荆扉。
雉雊麦苗秀，蚕眠桑叶稀。
田夫荷锄立，相见语依依。
即此羡闲逸，怅然吟式微。
郊庙歌辞。享先农乐章。咸和
佚名（唐代）

粒食伊始，农之所先。古今攸赖，是曰人天。

耕斯帝籍，播厥公田。式崇明祀，神其福焉。
潞河夜泊同黄说仲过陶懋中舟中二首 其二
胡应麟（明代）

跋扈飞扬纵叵罗，一尊携手暮凉多。江湖意气关萝薜，海岱行凉狎芰荷。

片月新秋蟾阙吐，双星明夜鹊桥过。西风玉笛胡床上，无限梅花落绛河。
与枯崖悟师
胡仲弓（宋代）

振锡归来又许时，苔痕犹污坐禅衣。
时非不定空怀古，惭愧高人蚤见几。
谩成
唐庚（宋代）

云暗便窗破，山寒赖屋低。往还天外少，早晏雨中迷。

书册开仍阖，履声东复西。何尝有所赋，得句旋安题。
月
熊文泰（清代）

云尽野烟灭，青空悬玉盘。影涵千丈静，光入五湖宽。

远棹渔镫澹，高枝鸟梦寒。夜深秋更好，我与月同看。
送吕知止
苏过（宋代）

王谢风流要有种，谁比君家俱得凤。慈明兄弟称八龙，未易贤愚推伯仲。

应机短小精吏治，千里名驹方试鞚。皎然若谷冰雪姿，彫琢肺肝嫌未痛。

英标飒爽吾知止，割鸡今欲牛刀用。胡为从事筦库役，无乃汉阴工抱瓮。

嗟余飘泊同闾里，一味穷愁惟子共。诏恩虽脱钟仪囚，未敢弹冠效王贡。

平生世味似嚼蜡，丘壑暮年尤自纵。为君悬榻待归来，故人早破邯郸梦。
送隐静恭老
虞俦（宋代）

妙喜老人骨应槁，明月堂空迹如扫。
丛林耆旧半消磨，砥柱颓波馀此老。
五峰深处开道场，道价重於连城宝。
我盖知各二十年，长恨识师之不早。
朅来陵阳第二峰，一笑相从即倾倒。
午窗对坐语笑清，夜榻归来魂梦好。
大颠理势恐是渠，澄观公才何足道。
青衫我亦行作吏，未尽俗缘多病恼。
相期巢父早掉头，共住山中拾瑶草。
素馨花
郑域（宋代）

妙香真色得之天，羞御铅华学女妍。
只向温柔乡里活，怕寒不许上林传。
三子以食贫困藜藿为诗以勉之
石介（宋代）

吾世本寒贱，吾身守贫约。
家徒立四壁，无田负城郭。
终岁服一衣，无装贮囊橐。
吾虽得一官，官微月俸薄。
况属岁凶荒，饥民填沟壑。
吾幸有寸禄，不至苦陨获。
随分且饱煖，不然亦流落。
尔等勤初学，旡耻衣食恶。
仁义足饱饫，道德堪咀嚼。
二者肥尔躯，不同乳与酪。
尔无嫌粗粝，尔勿厌藜藿。
富贵自努力，青云路非邈。
书鹤鸣亭壁
辛弃疾（宋代）

翠竹栽成占一丘，清溪映带极风流。
山翁一向贪奇趣，更引飞泉在上头。
成化戊戌十二月十六日与吴原博史明古张子静游阳山入云泉庵观大石联句 其十
李应祯（明代）

穷攀任生皲，醉吟微带齆。列坐对弯跧，大呼应锽。

嗜癖牛李愚，诗战邹鲁哄。
求志书院诗四首陈师道履常之所居也 其一
李廌（宋代）

癯槁岩下士，迹隐心捷径。汗颜尘中夫，谄笑幸游骋。

贤哉陈夫子，两不伤厥性。洁身风波涂，独若万钧锭。
閒居六咏·午睡
岳珂（宋代）

东日平明际，北窗高卧时。
五经方坦腹，百虑且伸眉。
蕉覆从疑鹿，槐安更猎龟。
觉来还一莞，七碗玉川诗。
如梦令 雪中作
苏庠（宋代）

叠嶂晓埋烟雨。忽作飞花无数。整整复斜斜，来伴南枝清苦。

日暮。日暮。何许云林烟树。
寒食雨中，同舍约游天竺，得十六绝句呈陆务
杨万里（宋代）

破雨游山也莫嫌，却缘山色雨中添。
人家屋里生松树，穿出茅檐却覆檐。
寄朱子朗
黎民表（明代）

念尔巢居子，翛然遣世尘。楼台吴苑树，风月上皇人。

结驷心能吴，携壶兴屡真。虎头今杰手，龙卧岂前身。

草长胥门道，鱼肥笠泽春。思君烽火日，千里为沾巾。
和君实喜雨三首 其二
范镇（宋代）

图馆春无赖，田家岁有收。那能垤鹳咏，还似土龙求。

木荫疏成密，云容去复留。已然为恶客，泥泞亦须游。
食莲子忆师邵
杨慎（明代）

锦杯曾醉碧池春，回首风光入梦新。今日临池剥莲子，却思池上咏花人。
河西关
许虬（清代）

去国何曾隔绛霄，幽燕襟带古迢遥。尾箕斜绾星千里，恒卫中分水二条。

铁笛漫惊龙塞月，玉钗春怨凤城箫。还将清啸凭酬对，南北音书任寂寥。
题李次晦明复堂
邓雅（元代）

宝镜出匣中，尘垢乃翳之。一朝事拂拭，鉴物分妍蚩。

灵台素澄事，利欲或昏迷。谁知方寸间，至理森在兹。

先师有明训，于以觉后知。性善苟能复，圣贤可同归。
瑞鹧鸪
侯置（宋代）

遥天拍水共空明。玉镜开奁特地晴。极目秋容无限好，举头醉眼暂须醒。白眉公子催行急，碧落仙人著句清。後夜萧萧葭苇岸，一尊独酌见离情。
赠僧
许棐（宋代）

僧趁雪前到，梅花犹恨迟。略谭残岁梦，便和早春诗。

僵雁依船宿，寒猿捧砚随。吟单未须捲，重见是何时。
和颜长官百咏·边庭
朱继芳（宋代）

有客新从塞上回，解包收得战场灰。
营家未敢分明哭，请看刀痕始欲哀。
古战处
贯休（唐代）

鬼气苍黄棘叶红，昔时人血此时风。

相怜极目无疆地，曾落将军一阵中。
忆江南 其一
吕岩（唐代）

淮南法，秋石最堪誇。位应乾坤白露节，象移寅卯紫河车，子午结朝霞。
王母歌（一作玉女歌）
韦应物（唐代）

众仙翼神母，羽盖随云起。上游玄极杳冥中，

下看东海一杯水。海畔种桃经几时，千年开花千年子。

玉颜眇眇何处寻，世上茫茫人自死。
和程之才正辅感遇
冯山（宋代）

天理贵自然，枉直各有病。人情随所得，是非本无定。

此身寄轩冕，心与万物竞。低回就衔策，跳踼落机阱。

巧求固为累，矫枉亦过正。持之有原本，出处一以静。

所守以吾道，所安以吾命。不骤穷马力，不决暴虎性。

富贵偶而已，勿使忧喜并。感遇难我知，无言为心听。
读中兴碑
张耒（宋代）

玉环妖血无人扫，渔阳马厌长安草。
潼关战骨高于山，万里君王蜀中老。
金戈铁马从西来，郭公凛凛英雄才。
举旗为风偃为雨，洒扫九庙无尘埃。
元功高名谁与纪，风雅不继骚人死。
水部胸中星斗文，太师笔下龙蛇字。
天遣二子传将来，高山十丈磨苍崖。
谁持此碑入我室？使我一见昏眸开。
百年兴废增感慨，当时数子今安在？
君不见，荒凉浯水弃不收，时有游人打碑卖。
独游二首
皎然（唐代）

性野趣无端，春晴路又干。逢泉破石弄，放鹤向云看。

好僻谁相似，从狂我自安。芳洲亦有意，步上白沙滩。

临水兴不尽，虚舟可同嬉。还云与归鸟，若共山僧期。

世事吾不预，此心谁得知。西峰有禅老，应见独游时。
甲午岁饥民间采薇代粟
邓雅（元代）

庾廪多时劫火焚，凶年黎庶食薇根。青山晓斸云垂担，白水宵澄月映盆。

老妇作成心独惜，娇儿求饱手争扪。大官每日餍粱肉，此味谁将与细论。
银青清白颂语赞
岳珂（宋代）

呜呼死生，如一旦暮。
达观其大，等视来去。
如古之圣贤，所谓曳杖山木之歌，
启手渊冰之语，其皆超然知所处矣。
手泽之存，慨其孺慕。
赞诗不文，以配陟岵。
伤春
李昌符（唐代）

即是春风尽，仍沾夜雨归。明朝更来此，兼恐落花稀。
还程彦举诗卷
吴儆（宋代）

文采於菟见一斑，旧知句法有渊源。
殷勤不废琢磨力，圆熟几渊斧凿痕。
明日风烟空有梦，何时樽酒得重论。
秋来景物皆佳句，写寄银钩莫厌烦。
王真人雪中惠鹅
史谨（明代）

雪满千山却负期，只缘尘事苦相羁。扣门忽辱羲禽赠，来自山阴洗墨池。
元夕无灯
高宪（金朝）

九陌无灯夜悄然，小红时见点春烟。多情惟有梅梢月，拍酒楼头照管弦。
寒食雨中，同舍约游天竺，得十六绝句呈陆务
杨万里（宋代）

游山不合作前期，便被山灵圣得知。
只等五更倾一雨，三更犹是月明时。
春日游真常观
杨训文（明代）

携琴偶独来，寻幽入芳树。
林深鸟声寂，坐久澹忘虑。
振衣下崇冈，斜阳在归路。
次韵李参政赋蟆颐新堰三首
魏了翁（宋代）

八表云昏气候偏，秋霖成泽市乘舡。
平舟老子閒无事，看尽熙丰佑圣年。
府试古镜
佚名（唐代）

旧是秦时镜，今来古匣中。龙盘初挂月，凤舞欲生风。

石黛曾留殿，朱光适在宫。应祥知道泰，监物觉神通。

肝胆诚难隐，妍媸信易穷。幸居君子室，长愿免尘蒙。
杂兴
张镃（宋代）

天一即生水，语性何洁清。
未尝使人贪，酌之失廉称。
夷齐素高蹈，想非常饮冰。
仁鄙成自取，处默先内明。
和刘柴桑
陶潜（魏晋）

山泽久见招，胡事乃踌躇？直为亲旧故，未忍言索居。

良辰入奇怀，挈杖还西庐。荒途无归人，时时见废墟。

茅茨已就治，新畴复应畬。谷风转凄薄，春醪解饥劬。

弱女虽非男，慰情良胜无。栖栖世中事，岁月共相疏。

耕织称其用，过此奚所须。去去百年外，身名同翳如。
建州
刘克庄（宋代）

风紧云高雪尚悭，建州城北倚阑干。
林梢淡日红如线，应为梅花暖晚寒。
寒谷晖法师赞
释大观（宋代）

祖庭力探，义天横截。
南湖雨华，屡踞前列。
鼎峙三观兮菟元斑，屡分一乘兮尾闾自泄。
海阔山遥难追轨辙。云暖谁寻寒谷春，
晴宵又耿长空月。
游上野博览会二首 其二
蔡寅（两汉）

可怜风月太平年，只许今生海外缘。不忍池边春潋滟，通天桥上客翩跹。

三千弱水曾经眼，十二琼楼笑拍肩。的的明灯真不夜，万花丛里赛婵娟。
题城东见山亭
郑一统（明代）

平郊迤逦面水城，古树蓊郁罗园亭。夕烟朝霞递起灭，锦画石屏纷隐明。

玩芳凭栏眼自醉，挹秀扪苔他不营。何须别向觅方外，这里却是真蓬瀛。
颂一百则
释重顯（宋代）

一勘破，二勘破，
雪上加霜曾险堕。飞骑将军入虏庭，
载得完全能几箇。急走过，
不放过，孤峰顶上草里坐。
为谈彦诚题戴嵩画牛
王汝玉（明代）

杨柳绿生阴，春陂芳草深。牧童放犊去，杏坞入烟林。

黄昏伴应少，孤月起遥岑。嗟我忘归客，徒兴畎亩心。
宁宗登门肆赦二首 其一 升坐用《乾安》。
郊庙朝会歌辞（宋代）

帝飨于郊，荷天之休。五福敷锡，皇明烛幽。云行雨施，仁翔德游。

圣人多男，歌颂九州。
送曾正直
慕容彦逢（宋代）

往岁别君去，匆匆殊未餍。来兹谐宿愿，一笑忘齑盐。

俛仰复去谐，促装难暂淹。重江逼潮信，挂席程欲兼。

诸暨号繁剧，牒诉纷黎黔。君才古循吏，公庭耿秋蟾。

借留适民愿，坐变六凉炎。政术久弥励，谣颂喧闾阎。

朝廷方吁俊，延访降宸严。行矣决显用，此理君奚占。
寄克斋舅氏
赵蕃（宋代）

不奉书题遂一年，书犹断绝况诗传。兴来亦复吟哦否，读罢何当疾痼痊。

慷慨初无伏波志，忧愁枉类屈原迁。使来觅我当何处，水出牂牁若个边。
游石角过小岭至长乌村
柳宗元（唐代）

志适不期贵，道存岂偷生？
久忘上封事，复笑升天行。
窜逐宦湘上，摇心剧悬旌。
始惊陷世议，终欲逃天刑。
岁月杀忧栗，慵疏寡将迎。
追游疑所爱，且复舒吾情。
石角恣幽步，长乌遂遐征。
磴回茂树断，景晏寒川明。
旷望少行人，时闻田鹳鸣。
风篁冒水远，霜稻侵山平。
稍与人事间，益知身世轻。
为农信可乐，居宠真虚荣。
乔木余故国，愿言果丹诚。
四支反田亩，释志东皋耕。
寄黄景咏
陈藻（宋代）

仙翁早岁学吾乡，我到衰年客仞墙。
柳下和风今有惠，江西诗仞又传黄。
幽居众仰仁山静，默坐身回佛日光。
人世大都如梦觉，虽然如梦话难忘。
秋初陈叙廷招同区几蘧游雪门梁二知吴翔云梯云山大观亭社集
黄士俊（明代）

秋新爽气动高峰，俯阚江山可万重。蹑磴疏阴当户满，振衣危石见云封。

欢寻旧社人俱韵，气接同心酒正浓。行住几年星聚处，坐听双塔点晨钟。
建康
罗隐（唐代）

潮平远岸草侵沙，东晋衰来最可嗟。庾舅已能窥帝室，

王都还是预人家。山寒老树啼风曲，泉暖枯骸动芷牙。

欲起九原看一遍，秦淮声急日西斜。
临江仙（癸卯次葛鲁卿法华山曲水劝酒）
叶梦得（宋代）

山半飞泉鸣玉珮，回波倒卷粼粼。解巾聊濯十年尘。青山应却怪，此段久无人。

行乐应须贤太守，风光过眼逡巡。不辞常作坐中宾。只愁花解笑，衰鬓不宜春。
述德上太原严尚书绶（一作王尚书，无绶字）
鲍溶（唐代）

帝命河岳神，降灵翼轩辕。天王委管籥，开闭秦北门。

顶戴日月光，口宣雨露言。甲马不及汗，天骄自亡魂。

清冢入内地，黄河穷本源。风云寝气象，鸟兽翔旗幡。

军人歌无胡，长剑倚昆仑。终古鞭血地，到今耕稼繁。

樵客天一畔，何由拜旌轩。愿请执御臣，为公动朱轓.

岂令群荒外，尚有辜帝恩。愿陈田舍歌，暂息四座喧。

条桑去附枝，薙草绝本根。可惜汉公主，哀哀嫁乌孙。
寄张鹏飞浙东
方回（元代）

政是清和四月天，马头无数好山川。
千花果熟黄莺树，百谷秧深白鹭田。
汉传风霜驱使节，越溪冰玉劈吟笺。
四州士友相吟送，应羡风标似谪仙。
幽居
陆游（宋代）

殊方飘泊向谁论，小住僧庐亦所欣。
得饱罢挥求米帖，爱眠新著毁茶文。
摘蔬篮小沾清露，斸药鉏轻带湿云。
从此生涯足幽事，宦游虚用半生勤。
送心上人归琴川
释居简（宋代）

五道川流似五弦，绿窗朱户照明鲜。飞来峰下僧归去，髣髴华亭落照船。
引元和
王凤娴（明代）

人自伤心春自回，倚阑愁睹燕归来。
玉箫吹断秦楼曲，嬴得红颜镜里灰。
和仲固春日村居即事十二绝
胡寅（宋代）

春半曾无决定晴，今朝初上九天明。
槛花莞尔窥人意，林鸟嘤然求友声。
晓起
姚倩（清代）

无语坐钩帘，清气轩眉宇。花雾绿濛濛，宵来有微雨。
卜算子·烟雨幂横塘
谢逸（宋代）

烟雨幂横塘，绀色涵清浅。谁把并州快剪刀，剪取吴江半。
隐几岸乌巾，细葛含风软。不见柴桑避俗翁，心共孤云远。
华亭百咏·东寺
许尚（宋代）

爱此楞伽士，勤修戒行成。
文龟亦知善，来听讲经声。
次高若虚韵
章甫（宋代）

时事口慵说，性灵诗可陶。
客中三日阴，江头风浪高。
六年寄此三，鸥鹭皆心交。
烟波迥自如，应笑吾生劳。
世路转偪仄，旅鬓空萧骚。
既往若电梦，所得真毫毛。
岁月解欺人，木落江之臯。
勿谓吾甚衰，得酒犹能豪。
旧游固可恋，归盟那得逃。
负暄依茆檐，儿辈供爬搔。
至白马寺观陈白沙庄定山诗碑
缪公恩（清代）

断水鳞鳞起碧烟，寻碑古寺访高贤。秋蛇春蚓数行字，苔蚀尘高三百年。

椎鲁未堪称后学，摩挲应是有前缘。漫将儒墨疑形迹，不害昌黎友大颠。
送成老赴西安
邹浩（宋代）

先生出逢尧舜时，自当勋业追皋夔。胸中廊庙乃州县，雪霜次骨西安驰。

旁观往往屡兴叹，色初不变心希夷。但云将圣世所大，乘田委吏皆尝为。

道通为一无不可，等君事耳何高卑。高斋高居万物表，清献清风天下师。

此心妙与此公契，莫或遑处今其谁。民歌仁恩到天耳，天须默荐君王知。

坐令四海归一握，阴阳变化随设施。行即验矣姑且置，聊引花前金屈卮。
大司成颜几圣率同舍招游裴园泛舟绕孤山赏荷花晚泊玉壶得十绝句 其二
杨万里（宋代）

小步深登野寺幽，古松将影入茶瓯。铃声忽起九天半，有塔危峰最上头。
端午日帖子词 其二
孙觌（宋代）

炎日曈曈照殿楹，幅员万里塞氛清。汉家自有安边术，不是灵符解辟兵。
金陵怀古
冯誉骢（清代）

秦淮萧瑟不胜秋，桃叶歌残古渡头。北固云山都似洛，南朝天子本无愁。

百年故宅寻江令，一角丛祠拜蒋侯。极目疮痍资抚恤，繁华漫说帝王州。
秋柳四章次渔洋山人韵四首 其四
曹家达（清代）

为抚淩云不自怜，东风无恙袅晴烟。亭台玉树新翻本，塘堰萍花旧脱绵。

惜别不惊流水梦，向荣终后语冰年。即今未便伤摇落，记取青青大道边。
山中冬夜
张乔（唐代）

寒叶风摇尽，空林鸟宿稀。涧冰妨鹿饮，山雪阻僧归。

夜坐尘心定，长吟语力微。人间去多事，何处梦柴扉。
栽竹
刘克庄（宋代）

借居未定先栽竹，为爱疏声与薄阴。
一日暂无能鄙吝，数竿虽少亦萧森。
窗间对了添诗料，郭外移来费俸金。
自笑明年何处在，虚檐风至且披襟。
元丰己未三院东阁作·元丰戊午夏予尹京治陈
苏颂（宋代）

吏议推穷旧话言，畏途迢递冒风澜。
两词罢对文移绝，一室常风枕席寒。
郁郁久居人共叹，皇皇求义我知难。
谁将羑里匡陈事，便作间堂紫极看。
秋莲
释元肇（宋代）

波面盈盈照影红，月寒露重怨房空。鹭鸶目趁鱼行急，惊得残妆散晓风。
春晚五首
曹勋（宋代）

杨柳密栽烟外缕，丁香娇结雨中愁。
细推物理何能理，且作东风烂熳游。
生查子
许德蘋（清代）

熏风吹昼长，天气将人困。鱼浪白迢迢，应有佳期信。

谁知无尺书，泪尽愁难尽。且自慰愁怀，屈指中秋近。
寄辛幼安二首 其二
周孚（宋代）

别去才三月，人来已两书。老怀多弛旷，厚意独勤渠。

共叹飘流际，能收谤骂馀。春风绿林壑，还伫短辕车。
贺新郎（贺李廉泉螟兄月岩子为子）
伍梅城（宋代）

梦到天宫里。见长庚星颗，忽自月边飞至。真奏玉皇金阙道，臣已五年于此五岁。今亦欲、过宫一次。福禄寿星齐赞叹，过宫时、须过廉泉位。帝首肯，从他意。

朝来鹊送檐前喜。闻廉泉、似是紫岩，螟蛉兄子。是子南轩人物样，功业行看相似。岂同祖、同闻而已。细把所闻详所梦，想天文、实应人间事。况真是，长庚李。
次韵苏允吉侍御台中四咏 其一 台鹤
薛蕙（明代）

乌府新承宠，瑶台别故群。缓行帘外入，清唳枕边闻。

藻翰经题品，高轩拟见分。苏耽真爱汝，何啻附青云。
和育王十二题·七佛石
李覯（宋代）

万物虽散殊，孰非道之体。
何必石岩岩，方疑金色臂。
次韵济之和刘元老偶成之句
释德洪（宋代）

世乱惊流落，名高子可依。元龙谢襁负，叔冶冒重闱。

黄屋方回望，青山敢问归。三桥伏道几，应叹眼中稀。
偈颂一百二十三首
释祖钦（宋代）

指天指地，点胸点肋。
将谓六识未具初生孩儿，元来通身是胆白拈正贼。
济州道中寄叶勋秀才
晁补之（宋代）

晓路入西郊，新霜着鬓毛。
贫交借羸马，慈母授征袍。
野静狐狸出，天寒雁鹄高。
艰难忆亲旧，清泪渍平皋。
金山寺
窦庠（唐代）

一点青螺白浪中，全依水府与天通。

晴江万里云飞尽，鳌背参差日气红。
康国韩公子华挽词二首 其一
范纯仁（宋代）

棣萼联三事，台星聚一门。诚心多士服，德望四朝尊。

傅相骑箕远，萧规与汉存。两宫临奠日，哀恸见殊恩。
送智迁首座
释重顯（宋代）

云萝杳杳藏岩曲，碧叠清飞冷相促。
瘦藤轻衲休便休，短焰残相续何续。
禅家本自冥羁绊，洲渚园林曾不惮。
十影神驹立海涯，五色祥麟步天岸。
君看取，君看取，
匝地茫茫有谁举。瓴甋频磨如未回，
为吾深忆卢公语。
浪淘沙·夜雨做成秋
纳兰性德（清代）

夜雨做成秋，恰上心头。教他珍重护风流。端的重谁添病也，更重谁羞。
密意未曾休，密愿难酬。珠帘四卷月当楼。暗忆欢期真似梦，梦也须留。
邓湘皋丈枉顾别十三年矣喜赋
熊少牧（清代）

秋窗静读南村集，忽枉高轩喜欲狂。爱士一腔皆热血，著书两鬓有新霜。

丈人落落论风雅，穷鸟飞飞堕莽苍。茗碗清谈对斜日，江天回首别情长。
雪后
葛天民（宋代）

雪中多日静，湖上少人游。
秃树花为市，断槎鸥当舟。
一杯残腊酒，万古夕阳愁。
富贵非吾愿，葛天云正浮。
次韵四首寄德基兼呈侍郎公
李处权（宋代）

溪流暴雨涨江同，咫尺西邻信不通。
衰朽怕看青镜里，笑谈犹不翠屏中。
侍郎客到无苛礼，教授诗来有古风。
五载皇皇无税驾，我途正似阮生穷。
禅人并化主写真求赞
释正觉（宋代）

湛而不浑，妙而长存。
秋水何色，野云无根。
半夜天空何汉净，老兔濯濯明月魂。
次韵王教授
韩淲（宋代）

悠悠城下水，又与日平西。漫移脚步高，忘却所历低。

奔忙小聚脚，乃有一大溪。栏干莫浪拍，事物久难齐。

望舒生绝巘，我醉马未嘶。停骖且莫上，狭路多涂泥。
雨中宿灵峰寺
陈与义（宋代）

雁荡山中逢晚雨，灵峰寺里借绳床。
只应护得纶巾角，还费高僧一炷香。
旧县驿前人家
储巏（明代）

桃花掩映野人家，住久依山老屋斜。怪得只从墙外看，行人车盖满风沙。